York az 1980-as évektől kezdve egyre több tévés produkcióban vállalt közreműködést, az 1990-es évektől pedig gyakran kapott szinkronizálásra szóló felkéréseket. Népszerűsége hazájában mit sem változott, ám az utóbbi években készült filmjei közül már lényegesen kevesebb lett igazi világsiker. Jancsó Miklósnak a terrorizmus erkölcsi kérdéseit feszegető "A hajnal" (1985) című filmjében York alakította a foglyul ejtett angol tisztet. Az 1972-es müncheni olimpiai túszdrámát követő izraeli megtorló akciót dolgozta fel a "Gideon kardja" (1986) című tévéfilm, melyben rajta kívül Steven Bauer, Lino Ventura és Rod Steiger játszottak fontos szerepeket. 1989-ben a korosabb d’Artagnant is eljátszotta "A testőrök visszatérnek" című kalandfilmben, az előző két részből ismert kollégák társaságában, megint Richard Lester irányítása alatt. Liv Ullmann mellett zömmel magyar színészekkel játszott az Oscar-díjas operatőr, Zsigmond Vilmos "A tékozló apa" (1992) című rendezésében. Az utóbbi években a magyar közönség elsősorban az "Austin Powers"-filmekből ismeri, melyekben Basil Exposition karakterét formálta meg, illetve olyan híres tévésorozatokból, mint a "SeaQuest DSV," a "Babylon 5" vagy a "Szívek szállodája". A "Muskétás kisasszony" című 2004-es tévéfilmben újra d’Artagnan jelmezét öltötte magára.